Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 362/06)

Tämä tiedonanto julkaistaan annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”PROSECCO”

PDO-IT-A0516-AM07

Tiedonannon päivämäärä: 14.8.2020

HYVÄKSYTYN MUUTOKSEN KUVAUS JA PERUSTELUT

1. Suojattu alkuperänimitys ”Prosecco” – roseekuohuviini – luokka kuohuviini ja laatukuohuviini

Luokitukseen on lisätty roseekuohuviinin tyyppi, jotta nimitykseen voidaan sisällyttää lajikkeesta Glera B. ja kuorikäymisellä lajikkeesta Pinot Nero tapahtuva tuotanto.

Tällainen luokitus oli jo laajalti käytössä kyseisellä alueella, vaikka tuotanto on tapahtunut erilaisilla kaupallisilla nimikkeillä.

Muutos koskee tuote-eritelmän 1, 2, 4, 5, 8 ja 9 artiklaa ja yhtenäisen asiakirjan 4, 5, 8 ja 9 kohtaa.

2. Suojattu alkuperänimitys ”Prosecco” – roseekuohuviini – rypälelajikkeet

Roseekuohuviini koostuu seuraavista viiniköynnöslajikkeista: Glera B. vähintään 85 prosenttia ja enintään 90 prosenttia; kuorikäymisellä valmistettu Pinot Nero, vähintään 10 prosenttia ja enintään 15 prosenttia. Tällainen koostumus mahdollistaa roseeviinin värin aikaansaamisen.

Muutos koskee tuote-eritelmän 2 artiklaa, eikä se vaikuta yhtenäiseen asiakirjaan.

3. Suojattu alkuperänimitys ”Prosecco” – roseekuohuviini – hehtaarikohtainen rypäletuotos ja luonnollinen vähimmäisalkoholipitoisuus tilavuusprosentteina

Lajikkeen Pinot Nero vähimmäistuotos on vahvistettu tasolle 13 500 kg/ha, jotta saadaan värin antavan aineksen suurempi pitoisuus ja parempi vakaus.

Luonnollinen vähimmäisalkoholipitoisuus tilavuusprosentteina on 9.

Muutos koskee tuote-eritelmän 4 artiklaa ja yhtenäisen asiakirjan 4 ja 5 b kohtaa.

4. Suojattu alkuperänimitys ”Prosecco” – roseekuohuviini – valmistus

Tämän tyypin viinit on valmistettava ainoastaan luonnollisella tankkikäymisellä, joka tapahtuu vähintään 60 päivän ajan. Tällaisen tuotantomenetelmän ansiosta hiivasta vapautuu mannoproteiinien kaltaisia yhdisteitä, jotka suojaavat väriaineita (antosyaani–tanniiniyhdisteitä, joilla on pieni molekyylipaino) hapettumiselta ja rikkidioksidilta mutta antavat myös lisää moniulotteisuutta tuoksuun ja makuun.

Muutos koskee tuote-eritelmän 5 artiklaa, mutta se ei vaikuta yhtenäiseen asiakirjaan.

5. Suojattu alkuperänimitys ”Prosecco” – roseekuohuviini – viininvalmistusmenetelmät

Roseekuohuviinin tai laaturoseekuohuviinin valmistuksessa saa käyttää viinejä, jotka on valmistettu Pinot Nero ‐rypäleistä (kuorikäymisellä) siten, että niiden osuus on vähintään 10 ja enintään 15 prosenttia sillä edellytyksellä, että viininvalmistusprosessissa käytetty Glera B. ‐lajike on kasvanut yhden lajikkeen viinitarhassa tai viinitarhassa, jossa tässä menetelmässä sallittujen Pinot Nero ‐lajikkeen rypäleiden osuus on enintään 15 prosenttia. Tällainen viininvalmistusmenetelmä vastaa sitä, joka on vahvistettu nimitykseen jo kuuluville viineille ja on Euroopan unionin lainsäädännön mukainen,

Muutos koskee tuote-eritelmän 5 artiklaa ja yhtenäisen asiakirjan 5 a kohtaa.

6. Suojattu alkuperänimitys ”Prosecco” – roseekuohuviini – kulutushetken ominaisuudet

Tyypin roseekuohuviini mukaan ottamisen vuoksi ilmoitetaan sen fyysiset, kemialliset ja aistinvaraiset ominaisuudet.

Muutos koskee tuote-eritelmän 6 artiklaa ja yhtenäisen asiakirjan 4 kohtaa.

7. Suojattu alkuperänimitys ”Prosecco” – roseekuohuviini – vuosikertamerkinnät

Tämän tyypin viinin merkinnöissä maininta ”millesimato” (vuosikerta) on pakollinen yhdessä asetuksen (EU) 2019/33 49 artiklan 1 kohdan mukaisen rypäleiden satovuoden kanssa.

Muutos koskee tuote-eritelmän 7 artiklaa ja yhtenäisen asiakirjan 9 kohtaa.

8. Suojattu alkuperänimitys ”Prosecco” – roseekuohuviini – kulutukseen saattaminen

Viinit saatetaan kulututukseen satovuotta seuraavan vuoden tammikuun 1. päivästä alkaen, viinin pidemmän kypsytyksen mahdollistamiseksi.

Muutos koskee tuote-eritelmän 7 artiklaa, mutta se ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

”Prosecco”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Kuohuviini

5. Laatukuohuviini

6. Aromaattinen laatukuohuviini

8. Helmeilevä viini

4. Viinien kuvaus

Prosecco-viini

Väri: oljenkeltainen.

Aromi: hienostunut, omaleimainen, käytetyille rypälelajikkeille tyypillinen.

Maku: kuivasta puolimakeaan, raikas ja omaleimainen.

Kokonaisalkoholipitoisuus tilavuusprosentteina vähintään: 10,5 prosenttia.

Sokeriton uutos vähintään: 14,0 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%): Todellinen alkoholipitoisuus vähintään (til-%): Vähimmäishappopitoisuus: 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Prosecco – kuohuviini, laatukuohuviini ja aromaattinen laatukuohuviini

Väri: oljenkeltainen, jonka voimakkuus vaihtelee, kuultava, kestävä vaahto.

Aromi: hienostunut, omaleimainen, käytetyille rypälelajikkeille tyypillinen.

Maku: erittäin kuivasta (brut nature) puolikuivaan, raikas ja omaleimainen.

Kokonaisalkoholipitoisuus tilavuusprosentteina vähintään: 11 prosenttia.

Sokeriton uutos vähintään: 14,0 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%): Todellinen alkoholipitoisuus vähintään (til-%): Vähimmäishappopitoisuus: 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Prosecco – helmeilevä viini

Väri: oljenkeltainen, jonka voimakkuus vaihtelee, kuultava, kuplien muodostuminen havaittavissa.

Aromi: hienostunut, omaleimainen, käytetyille rypälelajikkeille tyypillinen.

Maku: kuivasta puolimakeaan, raikas ja omaleimainen.

Kokonaisalkoholipitoisuus tilavuusprosentteina vähintään: 10,5 prosenttia.

Sokeriton uutos vähintään: 14,0 g/l.

Perinteisesti pullossa käyneen helmeilevän viinin aistinvaraiset ominaisuudet voivat vaihdella.

Väri: saattaa olla samea.

Aromi: miellyttävä ja omaleimainen, jossa saattaa olla leivänkuoren ja hiivan vivahteita.

Maku: kuiva, vaahtoava ja hedelmäinen, jossa saattaa olla leivänkuoren ja hiivan vivahteita.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%): Todellinen alkoholipitoisuus vähintään (til-%): Vähimmäishappopitoisuus: 4,0 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Prosecco – roseekuohuviini – kuohuviini, laatukuohuviini

Väri: haalea roosa, jonka voimakkuus vaihtelee, kuultava, kestävä vaahto.

Aromi: hienostunut, omaleimainen, käytetyille rypälelajikkeille tyypillinen.

Maku: erittäin kuivasta (brut nature) kuivaan (extra dry), raikas ja omaleimainen.

Kokonaisalkoholipitoisuus tilavuusprosentteina vähintään: 11 prosenttia.

Sokeriton uutos vähintään: 14,0 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%): Todellinen alkoholipitoisuus vähintään (til-%): Vähimmäishappopitoisuus: 4,5. Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Erityiset viininvalmistusmenetelmät

Kuohuviinin tai laatukuohuviinin valmistuksessa käytettäviä viinejä koskeva viininvalmistusmenetelmä, myös roseeviinien osalta

Erityinen viininvalmistusmenetelmä

Kuohuviinin tai laatukuohuviinin valmistuksessa saa käyttää viinejä, jotka on valmistettu Chardonnay-, Pinot Bianco-, Pinot Grigio- ja Pinot Nero -rypäleistä (valkoviini) yksinään tai sekoituksena siten, että niiden osuus on enintään 15 prosenttia. Edellytyksenä on, että viininvalmistusprosessissa käytetty Glera-lajike on kasvanut yhden lajikkeen viinitarhassa tai viinitarhassa, jossa muiden kuin tässä menetelmässä sallittujen vähemmistönä olevien rypälelajikkeiden osuus on enintään 15 prosenttia.

Roseekuohuviinin tai laaturoseekuohuviinin valmistuksessa saa käyttää viinejä, jotka on valmistettu Pinot Nero ‐rypäleistä (kuorikäymisellä) siten, että niiden osuus on vähintään 10 ja enintään 15 prosenttia sillä edellytyksellä, että viininvalmistusprosessissa käytetty Glera-lajike on kasvanut yhden lajikkeen viinitarhassa tai viinitarhassa, jossa tässä menetelmässä sallittujen Pinot Nero ‐lajikkeen rypäleiden osuus on enintään 15 prosenttia.

b. Enimmäistuotokset

”Prosecco”

18 000 kg rypäleitä/ha

”Prosecco”

135 hehtolitraa/ha

”Prosecco” roseekuohuviini (lajike Glera)

18 000 kg rypäleitä/ha

”Prosecco” roseekuohuviini (lajike Glera)

135 hehtolitraa/ha

”Prosecco” roseekuohuviini (lajike Pinot Nero)

13 500 kg rypäleitä/ha

”Prosecco” roseekuohuviini (lajike Pinot Nero)

101,25 hehtolitraa/ha

6. Rajattu maantieteellinen alue

Suojatun alkuperänimityksen ”Prosecco” saaneiden viinien tuotannossa käytetyt rypäleet on tuotettava alueella, joka muodostuu seuraavista maakunnista: Belluno, Gorizia, Padova, Pordenone, Treviso, Trieste, Udine, Venezia ja Vicenza.

7. Pääasiallinen rypälelajike / pääasialliset rypälelajikkeet

Glera B. – Serprino

8. Yhteyden/yhteyksien kuvaus

Suojattu alkuperänimitys ”Prosecco” – kaikki viiniluokat

Yhteyden kannalta merkitykselliset luontoon liittyvät tekijät

Koillis-Italiassa sijaitsevan Prosecco-viinin viljelyalue on maastoltaan tasaista ja siinä on joitakin mäkisiä alueita. Tämän Veneton ja Friulin alueen ilmasto on lauhkea. Pohjoisessa Alpit antavat suojan kylmiltä pohjoistuulilta ja etelässä scirocco-tuulet pyyhkivät Adrianmeren rantaa ja tuovat mukanaan riittävästi sadetta etenkin kesäkuukausina, hillitsevät lämpötilaa ja antavat viiniköynnöksille riittävästi vettä nuppujen ja rypäleterttujen kasvukausien aikana.

Loppukesästä, kun auringonvaloa on jokunen tunti vähemmän ja kun bora-tuulet puhaltavat idästä, päivä- ja yölämpötilojen välillä on suuria eroja ja rypäleissä voidaan havaita lukuisia aromaattisia aineita kypsymisen viimeisessä vaiheessa.

Tuotantoalueella on runsaasti mineraaleja ja hivenaineita. Maaperä on pääasiassa tulvamaata ja koostumukseltaan saviperäistä lietemaata, ja se on merkittävissä määrin lohkareista. Tämä johtuu dolomiittien ja jokikerrostumien eroosiosta, minkä johdosta maaperän läpäisykyky on hyvä.

Historialliset ja inhimilliset tekijät

Aikaisimmat asiakirjat, joissa Prosecco-viini mainitaan, ovat vuodelta 600 jaa. Kuvauksessa kerrotaan hienostuneesta valkoviinistä, joka on peräisin Triesten ja etenkin Prosecco-alueen karstimaalta.

Tämän viinin tuotanto siirtyi myöhemmin etenkin Veneton ja Friulin mäkisille alueille.

Proseccon menestys perustuu ennen kaikkea siihen, että 1800-luvun alussa ammattitaitoiset viininviljelijät alkoivat kehittää voimakkaan Glera-lajikkeen viljelymenetelmiä tarkoituksenaan rajoittaa yksittäisten köynnösten tuotantotaakkaa ja varmistaa, että rypäleet kypsyvät kunnolla ja säilyttävät aromaattiset ominaisuutensa. He kehittivät myös parhaat luonnolliseen pullokäymiseen perustuvat viininvalmistusmenetelmät, joissa käyminen tapahtui alkuperäisesti pullossa ja sittemmin ruostumattomasta teräksestä valmistetuissa säiliöissä.

Edellisen vuosisadan aikana tieteellis-teknisesti ammattitaitoiset ja tuotantoon erikoistuneet ammattilaiset ovat muodostaneet verkoston, jonka tarkoituksena on hioa Prosecco-viinin tuotantomenetelmät huippuunsa. Näin on parannettu ominaisuuksia, joiden ansiosta niin italialaiset kuin kansainväliset kuluttajat arvostavat näitä viinejä. Keskeisenä tekijänä on ollut se, että tuottajat ovat voineet tehdä kokeiluja ja kehittää viininvalmistus- ja kuohuviininvalmistusmenetelmiä myös käyttämällä kuorikäymistä tummissa rypäleissä, minkä ansiosta voidaan taata nimitykselle tunnusomaiset laatuominaisuudet myös roseekuohuviinissä.

Syy-seuraussuhde, joka yhdistää maantieteellisen ympäristön tuotteen erityisominaisuuksiin

Lauhkea ilmasto, jossa sataa ja scirocco-tuulet puhaltavat kesäisin, on ratkaisevassa asemassa viiniköynnösten oikeanlaisen kehityksen kannalta kasvukauden aikana.

Päivä- ja yölämpötilojen väliset erot ja kuivat bora-tuulet rypäleiden kypsymisen viimeisessä vaiheessa edistävät happamien aineiden säilymistä ja lukuisten aromaattisten esiasteiden tuotantoa. Nämä tekijät määrittävät Prosecco-viineille ominaiset kukkaiset ja hedelmäiset vivahteet. Maaperä on tulvamaata ja koostumukseltaan saviperäistä lietemaata ja melko hedelmäistä. Tämä tuo runsaan sadon ja pitää sokerin kertymisen kohtuullisella tasolla.

Tällaisessa maaperässä on myös mineraaleja ja hivenaineita, joiden ansiosta rypäleiden kemialliset ja aistinvaraiset ominaisuudet pysyvät tasapainossa. Näiden avulla saadaan puolestaan perusviiniä, josta valmistetaan helmeilevää viiniä ja kuohuviiniä, joiden alkoholipitoisuus on kohtuullinen ja aistinvarainen profiili raikas, kuiva ja hedelmäinen ja joilla on Prosecco-viinille ominainen maku.

Käytetyn rypäletyypin – etenkin Glera-lajikkeen – sokerikertyminen on kohtuullista ja sen hapokkuus ja aromaattisten aineiden pitoisuus optimaalisia. Lopputuloksena on miellyttävän aromaattinen, alkoholipitoisuudeltaan alhainen perusviini.

Prosecco-kuohuviinit ja helmeilevät Prosecco-viinit ovat tyypillisesti kuivia, ja niiden aistinvaraisia ominaisuuksia ovat tyypillisesti kirkas oljenkeltainen tai roseekuohuoviineillä haalean roosa väri ja se, että pienet kuplat ja kestävä vaahto ovat tasapainossa.

Viinin tuoksu on erittäin hyvä ja hienostunut ja siinä on omaleimaisen kukkaisia (valkoisten kukkien, roseekuohuviinissä myös punaisten kukkien) ja hedelmäisiä (omenan, päärynän, eksoottisten ja sitrushedelmien, roseekuohuviinissä myös mansikan ja vadelman) vivahteita. Maun osalta sokeriset ja hapokkaat komponentit ovat tasapainossa. Voimakas maku tuntuu kitalaella raikkaalta, pehmeältä ja eloisalta.

Prosecco-kuohuviinin ominaisuuksia vahvistetaan charmat-menetelmän avulla, jossa perusviiniä uudelleenkäytetään luonnollisesti suurissa säiliöissä tai tankeissa.

Näin Prosecco-viinistä saadaan mahdollisimman aromaattinen ja saadaan aikaan sen miellyttävän raikas ja omaleimainen maku.

Lisäksi on mainittava kuohumattoman Prosecco-viinin rajoitettu tuotanto. Näiden viinien aistinvaraiset ominaisuudet ovat edellä kuvatun kaltaiset, mutta niissä on omaleimaisia hedelmäisiä vivahteita ja ne ovat täyteläisempiä ja maukkaampia.

Niin italialaiset kuin kansainvälisetkin kuluttajat arvostavat suojatun alkuperänimityksen ”Prosecco” saaneita viinejä.

9. Olennaiset lisäedellytykset (pakkaaminen, merkinnät, muut vaatimukset)

Suojattu alkuperänimitys ”Prosecco”

Oikeudellinen kehys:

EU:n lainsäädäntö.

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus.

Edellytyksen kuvaus:

Toisin kuin komission delegoidun asetuksen (EU) 2019/33 5 artiklan 1 kohdan a alakohdassa säädetään, kaikkien viinityyppien valmistukseen liittyviä toimia voidaan toteuttaa myös rajatun maantieteellisen tuotantoalueen läheisyydessä sijaitsevalla Veronan maakunnan kuntien hallintoalueella, mikäli rypäleet ovat peräisin viinitiloilta, joita viljeltiin aktiivisesti 30. marraskuuta 2011. Viinin valmistukseen liittyviä toimia voidaan toteuttaa myös muissa rajatun maantieteellisen tuotantoalueen läheisyydessä sijaitsevissa maakunnissa, kun ministeriö on myöntänyt siihen erillisen luvan.

Kun ministeriö on myöntänyt luvan ja kun perinteiset tuotantoalueet otetaan huomioon, helmeilevän ja kuohuviiniluokkien valmistuksessa käytettävää perusviiniä voidaan käyttää pulloissa myös rajoitetun maantieteellisen alueen välittömässä läheisyydessä sijaitsevilla alueilla komission delegoidun asetuksen (EU) 2019/33 5 artiklan 2 kohdan mukaisesti.

Suojattu alkuperänimitys ”Prosecco” – maantieteellinen lisäyksikkö

Oikeudellinen kehys:

EU:n lainsäädäntö.

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Suojatun alkuperänimityksen ”Prosecco” saaneiden viinien etikettiin voidaan lisätä viittaus ”Trevison maakunta” tai ”Treviso”, ”Triesten maakunta” tai ”Trieste” tai ”Pokrajina Trst” tai ”Trst”, jos kyseiset rypäle-erät koostuvat ainoastaan mainituissa maakunnissa sijaitsevista viinitarhoista kerätyistä rypäleistä tai jos tuote on tuotettu ja pakattu samassa maakunnassa kuin siinä, missä rypäleet on viljelty komission delegoidun asetuksen (EU) 2019/33 55 artiklan ja asetuksen (EU) No 1308/2013 120 artiklan 1 kohdan g alakohdan mukaisesti.

Suojattu alkuperänimitys ”Prosecco”

Oikeudellinen kehys:

EU:n lainsäädäntö.

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Pullotusta rajatulla alueella koskevat säännökset on vahvistettu EU:n lainsäädännön mukaisesti (asetuksen (EU) 2019/33 4 artiklan 2 kohta). Edellä mainitun lainsäädännön mukaisesti pullotuksen on tapahduttava rajatulla maantieteellisellä alueella, jotta voidaan turvata suojatun alkuperänimityksen ”Prosecco” saaneen viinin laatu ja maine sekä taata sen alkuperä ja varmistaa asianmukaisten tarkastusten tehokkuus. Prosecco-viinin erityispiirteet ja ominaisuudet, jotka liittyvät viinin maantieteelliseen alkuperäalueeseen sekä nimityksen saavuttamaan maineeseen, voidaan taata paremmin, jos viini pullotetaan tuotantoalueellaan. Viinin kuljetusta ja pullottamista koskevien teknisten sääntöjen soveltamisesta ja noudattamisesta vastaavat tällöin alueen tilat, joilla on tarvittavat tiedot ja taidot ja joiden etujen mukaista on säilyttää saavutettu maine. Lisäksi vaatimuksella varmistetaan, että toimivaltaiset elimet voivat tehdä tehokkaita pullotustarkastuksia viinintuottajien luona, kun vältetään ne riskit, jotka mahdollisesti aiheutuvat tuotteen kuljetuksesta pullotettavaksi alueen ulkopuolella. Tämä säännös hyödyttää sen vuoksi viinintuottajia itseään, jotka ovat vastuussa nimityksen laadun ja maineen suojaamisesta ja pitävät sitä tärkeänä.

Suojattu alkuperänimitys ”Prosecco” - roseekuohuviini

Oikeudellinen kehys:

EU:n lainsäädäntö.

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Asetuksen (EU) 2019/33 49 artiklan 1 kohdan mukainen rypäleiden satovuotta koskeva maininta on pakollinen tämän tyypin viinin etiketissä.

Linkki eritelmään

https://www.politicheagricole.it/flex/cm/pages/ServeBLOB.php/L/IT/IDPagina/15890

(1) EUVL L 9, 11.1.2019, s. 2.